ಭಾರತದಲ್ಲಿ ಸ್ಫುಟ್ನಿಕ್ವಿ ಲಸಿಕೆಯ ಕೊನೆಯ ಹಂತದ ಪ್ರಯೋಗಕ್ಕೆ ಕೇಂದ್ರದ ಅನುಮತಿ ಮಾಸ್ಕೋ: ರಷ್ಯಾ ನಿರ್ಮಿತ ಸ್ಫುಟ್ನಿಕ್ ವಿ ಲಸಿಕೆಯ ಕೊನೆಯ ಹಂತದ ಪ್ರಯೋಗಕ್ಕೆ ಭಾರತ ಸರ್ಕಾರ ಒಪ್ಪಿಗೆ ಸೂಚಿಸಿದೆ. ಈ ಬಗ್ಗೆ ರಷ್ಯಾ ಮೂಲದ ಸೊವೆರಿಯನ್ ವೆಲ್ತ್ ಫಂಡ್ ಮಾಹಿತಿನೀಡಿದ್ದು, ಸ್ಫುಟ್ನಿಕ್ ವಿ ಲಸಿಕೆಯ ಎರಡು ಹಾಗೂ ಮೂರನೆಯ ಮಾನವ ಹಂತದ ಪ್ರಯೋಗಗಳು ಭಾರತದಲ್ಲಿಯೇ ನಡೆಯಲಿದೆ ಎಂದು ತಿಳಿಸಿದೆ. ಆರ್ಡಿಎಫ್ಐರಷ್ಯನ್ ಡೈರೆಕ್ಟ್ ಇನ್ವೆಸ್ಟ್ಮೆಂಟ್ ಫಂಡ್ ಹಾಗೂ ಭಾರತದ ಡಾ. ರೆಡ್ಡೀಸ್ ಲ್ಯಾಬರೋಟರೀಸ್ ನೇತೃತ್ವದಲ್ಲಿ ಭಾರತದಲ್ಲಿ ಈ ಲಸಿಕೆಯ ಪ್ರಯೋಗ ನಡೆಯಲಿದ್ದು, 1500 ಜನ ಸ್ವಯಂ ಸೇವಕರನ್ನು ಈ ಪ್ರಯೋಗಕ್ಕೆ ಬಳಸಿಕೊಳ್ಳಲು ಉಭಯ ಸಂಸ್ಥೆಗಳು ನಿರ್ಧರಿಸಿವೆ. ಡಾ. ರೆಡ್ಡೀಸ್ ಲ್ಯಾಬರೋಟರೀಸ್ ಜೊತೆಗಿನ ಒಪ್ಪಂದದ ಪ್ರಕಾರ ಆರ್ಡಿಎಫ್ಐ, ಭಾರತಕ್ಕೆ 10 ಕೋಟಿ ಡೋಸ್ ಕೋವಿಡ್ ಲಸಿಕೆಯನ್ನು ನೀಡಲಿದೆ.